በዚህ ረገድ፣ በያዝነው ዓመት፣ በተለይም በምሥራቁ የአገራችን ክፍል በድንበር ጥያቄ ሰበብ በኢትዮጵያ ሱማሌና በኦሮሞ ክልሎች መካከል ባለው አለመስማማት መንስኤነት ከ700ሺህ በላይ የሚገመቱ ወገኖች የጦር መሣሪያ በታጠቀ አስገዳጅ ኃይል እርምጃ የመፈናቀል አደጋ እንደደረሰባቸው በመንግሥት ጭምር ይፋ ተደርጓል። በአሁኑ ጊዜም የተፈናቃይ ወገኖች ቁጥር ከጊዜ ወደ ጊዜ እየጨመረ መጥቶ አንደ ሚሊዮን እንደ ደረሰ ከተለያዩ ምንጮች በሚሰጡ መግለጫዎች ለማረጋገጥ ተችሏል። የሚገርመው ደግሞ ከተፈናቃዮቹ መካከል የሚበልጡት “የድንበር ጥያቄ” አለው ከሚባበት ከገጠሩ ሳይሆን የትላልቅ ከተማዎች ነዋሪዎች ጭምር መሆናቸው ነው።
